Пенсэхэм хохъуэ
2013 гъэм мазаем и 1-м щегъэжьауэ ирагъэкIуэкIа лэжьыгъэм папщIэ цIыхухэм хуагъэува пенсэхэм проценти 6,5-кIэ хагъэхъуащ. Къэбэрдей-Балъкъэр Республикэм щыщ пенсионеру мини 170-м нэблагъэм дэтхэнэми ику иту хущIагъуар сом 468,62-рэ мэхъу.
Дызэрыт илъэсым къриубыдэу хэкIыпIэ зэмылIэужьыгъуэхэм я хьэкъкIэ иджыри пенсионерхэм яIэрыхьа ахъшэм зыбжанэрэ хущIагъунущ. Къапщтэмэ, мэлыжьыхьым и 1-м ирагъэкIуэкIа лэжьыгъэм папщIэ ят пенсэхэм щIагъунущ Урысейм и Пенсэ фондым и хэхъуэхэр зы пенсионерым тещIыхьауэ нэхъыбэ зэрыхъуам къыпэкIуэнум щыщ. Социальнэ пенсэхэр УФ-м щыпсэун папщIэ пенсионерыр нэхъ мащIэ дыдэу зыхуейм нэгъабэ зэрызихъуэжам тету нэхъыбэ ящIынущ.
Зэрыхабзэу, лэжьапIэ IэнатIэхэм Iут пенсионерхэм илъэс къэс хущIагъу ахъшэр шыщхьэуIу мазэм къабжыжынущ.
Мы гъэм зэхъуэкIыныгъэ халъхьащ сабий куэд зиIа анэхэм я пенсэхэр къызэрыхуабжми. УФ-м лэжьыгъэмрэ социальнэ зыужьыныгъэмкIэ и министр Топилин Максим иджыблагъэ зэрыжиIамкIэ, абыхэм пенсэ щIыхуагъэув илъэс бжыгъэм дяпэкIэ хагъэхьэнущ ещанэ сабий зэрагъуэтам къыхэкIыу мылажьэу зэрыщыса зы илъэсрэ ныкъуэр (алъандэрэ стажым хагъэхьэу щытар сабиитI зэрапIам пэкIуэ зэманырт — нэхъыбэ дыдэу илъэсищт). А хабзэр ятохуэ сабий куэд зиIэ анэхэм ящыщу нэхъ япэкIэ пенсэм кIуахэми. Абыхэми мы мазэм щегъэжьауэ хущIагъужынущ нэхъ япэм къамылъытауэ щыта зы илъэсрэ ныкъуэм хуэзэ пенсэр. 2015 гъэм щегъэжьауэ сабий куэд зиIэ анэхэм пенсэ щыхуагъэувкIэ абыхэм я стажым хагъэхьэнущ сабий еплIанэр зэрагъуэтам къыхэкIыу зэрыщыса илъэсрэ ныкъуэри (псори зэхэту илъэси 6).
УФ-м и Пенсэ фондым и къудамэу
КъБР-м щыIэм и пресс-IуэхущIапIэ.
